Notum sit tam præsentibus quam futuris quod nobilis vir Guido, frater domini Clarembaudi de Noers, ob remedium animæ suæ et antecessorum suorum, ecclesiæ Beati-Joannis Reomaensis dedit et concessit usuarium in pasturis de Jous, tam in nemoribus quam in planis, universaliter, hominibus eorumdem villæ, scilicet hominibus prædictæ ecclesiæ et justicialibus; et in Puteo de Huimus similiter usuarium, libere et absolute, sicut sui homines habitantes in eadem villa habere solent. Concessit etiam jamdictæ ecclesiæ mansum unum, quod est intra clausuram prioratus ejusdem villæ. Præterea quatuor homines, Joannem et fratres ejus, qui in eadem villa prædictæ ecclesiæ antea liberi fuerant, et pro suo forefacto in servitutem prædicto Guidoni se redegerant, ecclesiæ prænominatæ Guido ipse de voce concessit, ita sane, si prædicti homines ad ecclesiam redire voluerint, ea conditione ut ipsi homines alterum dominum nisi ecclesiam deinceps nec facere, nec habere possint. Iterum quidam homo, in eadem villa, prænominatæ ecclesiæ antea liber, se cum uxore in servitutem prædicto Guidoni redegit, filio suo non laudante; horum etiam filium nomine Nazarium, quem sæpedictus Guido, propter parentes, reclamabat, ecclesiæ prælibatæ libere et absque calumnia concessit. Ob istius autem susceptionem beneficii, Hugo, abbas Reomaensis, et capitulum ejusdem ecclesiæ prædictum Guidonem de illatis injuste ab eo ecclesiæ prædictæ absolverunt, constituentes illi proprium altare, in quo, totius vitæ suæ curriculo, singulis diebus, sibi missam celebrare constituerunt de Spiritu-Sancto, exceptis diebus lunæ, pro fidelibus Dei, diebus sabbati, de Sancta-Maria. Audito autem ejus obitu et comperto, nomen ejus in regula cum nominibus fratrum scribetur, et sicut de professis ipsius ecclesiæ fieri solet, de eodem prosequetur; et ulterius pro ejus anima et antecessorum suorum missa pro fidelibus Dei in perpetuum celebrabitur, et ejusdem et patris sui anniversarium non prætermittetur. Ne autem istud benefice constitutum maligne restringi valeat vel calumniari, ego Hugo, Autissiodorensis episcopus, et ego Clarembaudus, dominus de Noers, et ego Guido, autor hujus beneficii et concessor, istud sigillis nostris corroboravimus, laudante hoc uxore domini Clarembaudi. Hæc omnia facta sunt in præsentia domini Hugonis, Autissiodorensis episcopi et fratris sui Clarembaudi, domini de Noers, qui hoc laudaverunt, tempore domini Hugonis, ejusdem ecclesiæ abbatis. Hujus rei testes sunt: Durannus Flavigniacensis; Willelmus; Milo, tunc prior de Jous; Godefredus, prior Correngiaci, monachi; Laurentius; Leodegarius; Lambertus, famuli abbatis; Stephanus de Argenteuil; Jobertus de Melanni; Stephanus Li Bornez; Josbertus de Bar; Huo, filius ejus; Guido Fardel, milites. (Actum) anno ab Incarnatione Domini millesimo centesimo octogesimo nono.